Mosonmagyaróvár Város Önkormányzat

Képviselő-testülete

6/2023. Kt.

**J e g y z ő k ö n y v**

Készült Mosonmagyaróváron, 2023. augusztus 20-án (vasárnap) 14.25 órakor a Képviselő-testület rendkívüli, nyilvános ülésén, a Városháza II. emeleti tárgyalótermében – Dr. Sattler János teremben.

Jelen vannak: Dr. Árvay István polgármester elnökletével Dr. Iváncsics János, Keszeiné Siklósi Zsuzsanna, Staár Katalin, Németh Sándor, Nyitrai József, Muráncsik László, Pausits István, Dr. Frauhammer Csaba, Kránitz László, Szabó Miklós, Vida István, Ábrahám Tivadar, Élő Károly képviselők

Polgármesteri Hivatal részéről:

Fehérné dr. Bodó Mariann címzetes főjegyző

Tóth Szabolcs osztályvezető

Kitley Tibor városi főépítész

Dr. Hári Angéla Önkormányzati Osztály részéről

Dr. Vámosi Bettina Önkormányzati Osztály részéről

Vargáné Rigó Hedvig jegyzőkönyvvezető

Dr. Árvay Istvánpolgármester: Köszönti a rendkívüli képviselő-testületi ülésen megjelenteket, az ülést megnyitja. Megállapítja, hogy a Képviselő-testület határozatképes, mivel 14 képviselő jelen van. Dr. Jávor Miklós képviselő igazoltan van távol.

A meghívón a 9. napirendi pontban szereplő „Mosonmagyaróvárért Emlékérem” díj adományozása tárgyú előterjesztést zárt ülésen javasolja tárgyalni.

A következőben szavazásra bocsátja a napirendi javaslatot.

*A Képviselő-testület 14 igen (egyhangú) szavazattal az alábbi határozatot hozta:*

**143/2023. (VIII.20.) Kt. határozat**

1. Javaslat a 2023. évi költségvetés módosítására (augusztus)

2.) A szociális igazgatás és a szociális ellátások helyi szabályairól szóló önkormányzati rendelet módosítása

3.) A hulladékgazdálkodási közszolgáltatásról szóló önkormányzati rendelet hatályon kívül helyezése

4.) Településrendezés: Mosonmagyaróvár településrendezési terveinek módosítása (2022/1) kapcsán az államigazgatási szervektől érkezett nyilatkozatok jóváhagyása

5.) Hozzájárulás a Mosonmagyaróvár Duna – Liget lakópark és az 1401. sz. út közötti új út építéséhez kapcsolódó területszerzések lebonyolításához

6.) Mosonmagyaróvár, Fő u. 13. szám alatti ingatlan értékesítésére érkezett vételi ajánlat

7.) Utólagos tájékoztatás a 8. számú vegyes fogorvosi körzet bérleti szerződésének megkötéséről

8.) Alapítványok támogatása

9.) „Mosonmagyaróvárért Emlékérem” díj adományozása

1. NAPIRENDI PONT

**Javaslat a 2023. évi költségvetés módosítására (augusztus)**

(előterjesztés csatolva)

Dr. Árvay István polgármester: A Pénzügyi és Ügyrendi Bizottság tárgyalta az előterjesztést.

Ábrahám Tivadar képviselő: A Bizottság egyhangúlag támogatta a rendelet-tervezetet. A határozati javaslatot 4 igen szavazattal, 1 tartózkodás mellett elfogadásra javasolja. Könyvvizsgálói jelentést is rendelkezésre bocsátottak.

Dr. Árvay István polgármester: A helyi gazdaság egészségesen működik. A 2023-as költségvetési tervezés tavaly nagyon óvatos volt. Beérkezett 1 milliárd 75 millió Ft az átadott helyi adóból. Lényegében a 2019-es szintet hozta a helyi gazdaság. Jelentősen növekedett az állami támogatás és a kamatbevételi többlet is. Az Iskola utcai ingatlan értékesítését kiveszik az értékesítési csomagból, ez 187 MFt-ot jelent. Önhiki támogatásból 41 MFt-ot kaptak. A bevételi oldal összességében 1,3 milliárd Ft-tal növekszik. Ezt kell jól felhasználni, erre érkezett javaslat.

Kiadási oldalon, a személyi juttatás terén július 1-től visszamenőleg 10%-os illetményalap-emelést terveznek, és a második kétheti juttatás alapját is betervezik. A köztisztviselői illetményalap így majdnem 82.000 Ft-ra nő. A levezetése szerepel az előterjesztésben, hogy mibe kerül az önkormányzatnak.

A közüzemekre képeznének tartalékot, megint jön az ősz. Most annyival kedvezőbb a helyzet, hogy a villamos és gázbeszerzés lezárult, fix szerződéseket kötöttek. Jelenleg a számlák hektikusan érkeznek. A gázban spóroltak, villanyban nem, és most a villany drágább lesz. Köztisztasági feladatok költségei bekerülnek a költségvetésbe. A Kórház nem kért támogatást. A szociális étkeztetés elindult, közbeszerzést írtak ki rá, mindkét ajánlat meghaladja azt az árat, amit terveztek rá. Az eseti támogatási keretet újranyitják 50 MFt kerettel, szeptember hónapban lehet rá pályázni, elszámolását kitolnák jövő márciusig. A fejlesztési kiadások előirányzatát megemelik, folyamatban van a Bolyai iskola konyhájának építése, ahol a beérkezett árajánlatok közül a legolcsóbb is nettó 20 MFt-tal drágább, mint a becsült érték. A még ebben az évben leszerződhető burkolt utak felújítási keretéhez hozzátennének még 200 MFt-ot. TOP pályázatok indulására van esély, a Vízisport Egyesülettel újra beadnák a turisztikai fejlesztési projektet.

Vida István képviselő: Örül, hogy a városházi dolgozók megkapják a béremelést, hisz az államigazgatásban voltak ígéretek, melyeknek a fele sem valósult meg más szegmensekben. Az is örömteli, hogy azokból a rémisztő számokból energia téren szerencsére nem sok minden valósult meg. Nem érti viszont, hogy az olyan horderejű költségvetési átcsoportosításokat, amikről most döntenek, miért erre a rövid, rendkívüli ülésre kellett behozni, miért nem lehetett ezt rendes ülésen megtárgyalni, nem érti, mi ez a sietség. Salátatörvény jellegű az előterjesztés, mindent beleraktak. Jó lenne egy energetikai koncepció a városban. Geotermia működéssel kapcsolatban is várná a számadatokat. A Kórház nem kér támogatást, de tájékoztatást sem kapnak a működésről. A TOP pályázatok indulásával kapcsolatban ő nem ennyire derűlátó, szerinte nem fognak indulni, az EU-val való viszony miatt.

Dr. Árvay István polgármester: A költségvetés – ha úgy tetszik – egy saláta, a bevételi forrásokat szét kell osztani. Energetikai oldalon, ők közbeszerzéssel beszerző vevők. Nem fognak koncepciót gyártani, azzal nem lehet az árakat befolyásolni. Alkalmazkodnak a helyzethez, amit saját hatáskörben meg tudnak tenni, azt megtették, a forrásokat okosan költik el. A 300 MFt kamatbevétel biztonságot ad. Szerinte fontos, hogy ezeket a változásokat mihamarabb át lehessen vezetni, fontos, hogy a dolgozók mihamarabb megkaphassák a kiegészített bért, s a civil szervezeteknek is lényeges, hogy tudják, számolhatnak még plusz támogatással. Az útépítések kapcsán is az lenne a legjobb, ha azok a lehető leghamarabb megkezdődhetnének. Szavazásra bocsátja az előterjesztést.

*A Képviselő-testület 14 igen (egyhangú) szavazattal (minősített többséggel) az alábbi rendeletet alkotta:*

**21/2023. (VIII.21.) önkormányzati rendelet**

Mosonmagyaróvár Város Önkormányzat Képviselő-testülete az Önkormányzat 2023. évi költségvetéséről szóló 2/2023. (II. 17.) önkormányzati rendelet módosításáról szóló rendeletét megalkotta.

*A Képviselő-testület 12 igen szavazattal, 2 tartózkodás mellett az alábbi határozatot hozta:*

**144/2023. (VIII.20.) Kt. határozat**

1. Mosonmagyaróvár Város Önkormányzat Képviselő-testülete elrendeli az Önkormányzat 2023. évi költségvetéséről szóló 2/2023. (II. 17.) önkormányzati rendelet – továbbiakban: költségvetési rendelet – módosítás előkészítését az alábbiak szerint:

Bevételi oldalon

|  |  |  |  |  |
| --- | --- | --- | --- | --- |
| **Kiemelt rovat** | **Eredeti előirányzat (összevont riport alapján)** | **Módosított előirányzat 2023. június 30-i állapot szerint (összevont riport alapján)** | **Módosítás mértéke** | **Módosított előirányzat** |
| ***Forrás oldal*** |  |  |  |  |
| Önkormányzatok működési támogatásai B11 | 3 294 488 276 Ft | 3 689 921 666 Ft | 41 600 000 Ft | 3 731 521 666 Ft |
| Állandó jelleggel végzett iparűzési tevékenység után fizetett helyi iparűzési adó B351 | 3 125 000 000 Ft | 3 125 000 000 Ft | 1 075 000 000 Ft | 4 200 000 000 Ft |
| Kamatbevételek és más nyereségjellegű bevételek B408 | 90 500 000 Ft | 90 500 086 Ft | 136 000 000 Ft | 226 500 086 Ft |
| Ingatlanok értékesítése B52 | 591 294 959 Ft | 591 294 959 Ft | -187 588 994 Ft | 403 705 965 Ft |
| Visszatérítendő támogatás a Vízisport Egyesület részéről B7 | 10 000 000 Ft | 10 000 000 Ft | -2 725 213 Ft | 7 274 787 Ft |
| **Összesen** |  |  | **1 062 285 793 Ft** |  |

Kiadási oldalon

|  |  |  |  |  |
| --- | --- | --- | --- | --- |
| **Kiemelt rovat** | **Eredeti előirányzat (összevont riport alapján)** | **Módosított előirányzat 2023. június 30-i állapot szerint (összevont riport alapján)** | **Módosítás mértéke** | **Módosított előirányzat** |
|  |  |  |  |  |
| **Személyi juttatásra átcsoportosítás K1** | |  |  |  |
| Önkormányzat | 248 333 673 Ft | 273 322 511 Ft | 7 400 439 Ft | 280 722 950 Ft |
| Polgármesteri Hivatal | 608 141 914 Ft | 598 978 096 Ft | 36 983 531 Ft | 635 961 627 Ft |
| Önkormányzati Rendészet | 64 714 952 Ft | 64 714 952 Ft | 3 415 435 Ft | 68 130 387 Ft |
| Bóbita Óvoda | 84 270 819 Ft | 85 891 487 Ft | 6 913 673 Ft | 92 805 160 Ft |
| Kékcinke Óvoda | 179 763 689 Ft | 180 363 689 Ft | 15 107 015 Ft | 195 470 704 Ft |
| Lurkóvár Óvoda | 130 792 914 Ft | 131 452 914 Ft | 10 881 945 Ft | 142 334 859 Ft |
| Majoroki Óvoda | 85 226 492 Ft | 85 976 311 Ft | 8 206 390 Ft | 94 182 701 Ft |
| Ostermayer Óvoda | 120 643 527 Ft | 120 835 527 Ft | 10 376 028 Ft | 131 211 555 Ft |
| Őzikés Óvoda | 157 668 930 Ft | 158 656 930 Ft | 12 893 874 Ft | 171 550 804 Ft |
| Vackor Óvoda | 117 522 083 Ft | 119 360 449 Ft | 9 578 476 Ft | 128 938 925 Ft |
| Egyesített Bölcsődék Intéménye | 513 332 492 Ft | 518 901 017 Ft | 40 463 391 Ft | 559 364 408 Ft |
| Hansági Múzeum | 81 453 672 Ft | 81 453 672 Ft | 6 457 886 Ft | 87 911 558 Ft |
| Futura Szolgáltató Központ | 77 495 226 Ft | 284 797 858 Ft | 23 537 490 Ft | 308 335 348 Ft |
|  |  |  |  |  |
| **Önkormányzat felügyelete alá tartozó intézmények személyi juttatásra összesen** |  |  | **192 215 572 Ft** |  |

|  |  |  |  |  |
| --- | --- | --- | --- | --- |
| **Munkaadót terhelő járulékok és szociális hozzájárulási adó K2** |  |  |  |  |
| **Kiemelt rovat** | **Eredeti előirányzat (összevont riport alapján)** | **Módosított előirányzat 2023. június 30-i állapot szerint (összevont riport alapján)** | **Módosítás mértéke** | **Módosított előirányzat** |
| Önkormányzat | 34 328 549 Ft | 34 983 621 Ft | 962 057 Ft | 35 945 678 Ft |
| Polgármesteri Hivatal | 91 656 553 Ft | 90 538 760 Ft | 4 807 859 Ft | 95 346 619 Ft |
| Önkormányzati Rendészet | 9 671 456 Ft | 9 671 456 Ft | 444 007 Ft | 10 115 463 Ft |
| Bóbita Óvoda | 11 364 007 Ft | 11 562 630 Ft | 898 777 Ft | 12 461 407 Ft |
| Kékcinke Óvoda | 28 049 777 Ft | 28 119 977 Ft | 1 963 912 Ft | 30 083 889 Ft |
| Lurkóvár Óvoda | 17 837 853 Ft | 17 915 073 Ft | 1 414 653 Ft | 19 329 726 Ft |
| Majoroki Óvoda | 11 679 277 Ft | 11 761 645 Ft | 1 066 831 Ft | 12 828 476 Ft |
| Ostermayer Óvoda | 16 337 182 Ft | 16 359 646 Ft | 1 348 884 Ft | 17 708 530 Ft |
| Őzikés Óvoda | 23 515 296 Ft | 23 630 892 Ft | 1 676 204 Ft | 25 307 096 Ft |
| Vackor Óvoda | 16 299 404 Ft | 16 524 455 Ft | 1 245 202 Ft | 17 769 657 Ft |
| Egyesített Bölcsődék Intéménye | 74 204 141 Ft | 74 928 049 Ft | 5 260 241 Ft | 80 188 290 Ft |
| Hansági Múzeum | 10 697 843 Ft | 10 697 843 Ft | 839 525 Ft | 11 537 368 Ft |
| Futura Szolgáltató Központ | 10 283 755 Ft | 48 192 227 Ft | 3 059 874 Ft | 51 252 101 Ft |
|  |  |  |  |  |
| **Önkormányzat felügyelete alá tartozó intézmények járulékra összesen** |  |  | **24 988 024 Ft** |  |

|  |  |  |  |  |
| --- | --- | --- | --- | --- |
| **Az Önkormányzat gesztorsága alá tartozó Társulás támogatás változása K506** |  |  |  |  |
| **Kiemelt rovat** | **Eredeti előirányzat (összevont riport alapján)** | **Módosított előirányzat 2023. június 30-i állapot szerint (összevont riport alapján)** | **Módosítás mértéke** | **Módosított előirányzat** |
| Mosonmagyaróvár Térségi Társulás intézményei felé továbbítandó működési támogatás (bérfejlesztés és állami támogatás különbözete) K506 | 1 032 844 090 Ft | 1 206 468 095 Ft | **0 Ft** | 1 313 468 095 Ft |
| Mosonmagyaróvár Térségi Társulás intézménye felé továbbítandó működési támogatás (intézményi étkeztetés közbeszerzés várható önerő az indikátorok alapján) K506 | **107 000 000 Ft** |
|  |  |  |  |  |
| **Dologi kiadások változása K3** |  |  |  |  |
| **Kiemelt rovat** | **Eredeti előirányzat (összevont riport alapján)** | **Módosított előirányzat 2023. június 30-i állapot szerint (összevont riport alapján)** | **Módosítás mértéke** | **Módosított előirányzat** |
| Közüzemi költségekre elkülönített tartalék forrás K33 (Önkormányzat és fenntartása alatt lévő intézmények) | 247 438 145 Ft | 375 523 797 Ft | **100 000 000 Ft** | 475 523 797 Ft |
| Köztisztasági feladatellátással kapcsolatban szemét elszállítás szerződése (Kisalföldi Nonprofit Kft.) K3 Cofog 013350 | 0 | 0 | **7 500 000 Ft** | 7 500 000 Ft |
| Köztisztasági feladatellátással kapcsolatban ártalmatlanítás szerződése (MOHUMOL szerzdősé) K3 Cofog 013350 VÜF üzleti tervében a teljes közterület tisztítás költsége évi bruttó 91.440e Ft | 0 | 0 | **38 220 000 Ft** | 38 220 000 Ft |
| **Dologi kiadások előirányzatának változása összesen** |  |  | **145 720 000 Ft** |  |
|  |  |  |  |  |
| **Tartalék forrás előirányzatának változása K513** |  |  |  |  |
| **Kiemelt rovat** | **Eredeti előirányzat (összevont riport alapján)** | **Módosított előirányzat 2023. június 30-i állapot szerint (összevont riport alapján)** | **Módosítás mértéke** | **Módosított előirányzat** |
| **Általános tartalékról előirányzat átcsoportosítás személyi juttatás és járulék sorra K513** | **50 000 000 Ft** | **222 042 408 Ft** | **-185 814 556 Ft** | 36 227 852 Ft |
|  |  |  |  |  |
|  |  |  |  |  |
| **Eseti támogatási keret létrehozása K512** |  |  |  |  |
| **Kiemelt rovat** | **Eredeti előirányzat (összevont riport alapján)** | **Módosított előirányzat 2023. június 30-i állapot szerint (összevont riport alapján)** | **Módosítás mértéke** | **Módosított előirányzat** |
| **Eseti támogatási keret lehetősége K512** | 0 | 0 | **50 000 000 Ft** | 50 000 000 Ft |
|  |  |  |  |  |

|  |  |  |  |  |
| --- | --- | --- | --- | --- |
| **Fejlesztési kiadások K6-K7** |  |  |  |  |
| **Kiemelt rovat** | **Eredeti előirányzat (összevont riport alapján)** | **Módosított előirányzat 2023. június 30-i állapot szerint (összevont riport alapján)** | **Módosítás mértéke** | **Módosított előirányzat** |
| Mosonmagyaróvár Duna – Liget lakópark és a 1401. sz. út közötti új út építéséhez kapcsolódó területszerzések lebonyolításához Cofog 013350 | 0 | 0 | 35 000 000 Ft | 35 000 000 Ft |
| "Bolyai Iskola bővítése"- konyha ajánlat szerint szükséges önerő bruttó: eredeti előirányzat bruttó 200 millió Ft, jelezett ajánlati összegig történő önerő kiegészítés 205.572.325 Ft + 27% áfa = 261 076 854Ft Cofog 013350 | 200 000 000 Ft | 200 000 000 Ft | 61 076 854 Ft | 261 076 854 Ft |
| Önkormányzati intézmények beruházása bruttó előirányzat Cofog 013350 | 50 000 000 Ft | 50 000 000 Ft | 30 000 000 Ft | 80 000 000 Ft |
| Térfigyelő rendszer Cofog 013350 | 0 Ft | 0 Ft | 5 000 000 Ft | 5 000 000 Ft |
| Út, járda, csomópont és parkolók építése tervezése, engedélyezés kivitelezés Cofog 045120 | 472 016 980 Ft | 473 416 980 Ft | 50 000 000 Ft | 523 416 980 Ft |
| Műszaki ellenőri feladatok útalapos és egyéb utcákra Cofog 045120 | 12 500 000 Ft | 12 500 000 Ft | 8 890 000 Ft | 21 390 000 Ft |
| Marás-aszfaltozás, járdák felújítása Cofof 045120 | 200 000 000 Ft | 200 000 000 Ft | 200 000 000 Ft | 400 000 000 Ft |
| Játszótérrel kapcsolatos beruházások, felújítások Cofog 066010 | 13 970 000 Ft | 13 970 000 Ft | 10 000 000 Ft | 23 970 000 Ft |
| Mosonmagyaróvár Térségi Társulás vagyonkezelésében lévő szociális intézmények fejlesztésére rendelkezésre álló forrás Cofog 107051 K83 | 0 Ft | 0 Ft | 150 000 000 Ft | 150 000 000 Ft |
|  |  |  |  |  |
| **Fejlesztési kiadások változása összesen** |  |  | **549 966 854 Ft** |  |
|  |  |  |  |  |
| **Kiemelt rovat** | **Eredeti előirányzat (összevont riport alapján)** | **Módosított előirányzat 2023. június 30-i állapot szerint (összevont riport alapján)** | **Módosítás mértéke** | **Módosított előirányzat** |
| **Fennmaradt egyenleg a "működési és fejlesztési célú céltartalék" előirányzatát emeli a K513 rovaton Cofog 013350** | 350 000 000 Ft | 186 946 837 Ft | **178 209 899 Ft** | 365 156 736 Ft |
|  |  |  |  |  |
| **Kiadás változás mindösszesen** | |  | **1 062 285 793 Ft** |  |

Az előirányzatmódosítással a költségvetés főösszege 1.062.285.793,- Ft-tal nő, melyben a kötelezően ellátandó feladatok javára történő előirányzatmódosítás összege 1.015.011.006,- Ft, az önként vállalt feladatok javára történő előirányzatmódosítás összege 47.274.787,- Ft.

A Képviselő-testület utasítja a Polgármestert, hogy a változások átvezetéséről gondoskodjon a költségvetési rendelet soron következő módosításáig. A rendeletmódosítás érinti a rendelet 1., 2., 4., 5., 6., 7., 9., 10., 11., 12., 13., 14., 15., 17. mellékleteit.

1. Mosonmagyaróvár Város Önkormányzat Képviselő-testülete a Mosonmagyaróvár Térségi Társulás által fenntartott intézmények – Kistérségi Egyesített Szociális Intézmény, Család és Gyermekjóléti Központ – dolgozói számára a 2023. június 30-i bruttó bérhez viszonyítva 10% mértékű további bérfejlesztést, valamint az abból számított bruttó bér alapján további egyszer kétheti bérkiegészítés előirányzatát biztosítja az Önkormányzat fenntartása alatt lévő intézmények munkavállalóira vonatkozó szabályok szerint.
2. A Képviselő-testület jelen határozat 1.) pontjában rögzített pótelőirányzatokat biztosítja a közüzemi költségek, az eseti támogatási keret, a köztisztasági feladatellátás, a fejlesztési célú források finanszírozására és felhatalmazza a polgármestert a jognyilatkozatok megtételére.
3. A Képviselő-testület a Mosonmagyaróvári Vízisport Egyesület számára biztosított 10.000.000 Ft visszatérítendő támogatás összegéből a jégpálya villámhárító szerelésére és kivitelezésére (anyag és munkadíj) fordítandó bruttó 2.725.213 Ft költséget elengedi, és felhatalmazza a polgármestert a támogatási szerződés módosítására.
4. A Képviselő-testület az eseti támogatási keretre vonatkozóan a következő szabályokat határozza meg:

A támogatás rendelkezésre álló keretösszege "A városi kultúra, sport és egyéb önszerveződő közösségek támogatása" - 50 millió Ft.

* 1. a támogatás célja:
     + az Önkormányzat tulajdonában lévő ingatlan bérleti díjához kapcsolódó támogatás. A bérleti díjhoz kapcsolódó támogatást közvetlenül az ingatlant működtető szervezet kapja meg.
     + a szervezet működési feladatainak ellátásának támogatása. Ebben az esetben a támogatásra közvetlenül az igénylő szervezet jogosult.
  2. megvalósítási időszak záró időpontja: 2023. december 31.
  3. támogatási igény benyújtására jogosultak köre: bármely, átlátható szervezetnek minősülő olyan szervezet, amely a támogatás céljának megfelel, és szerepel a 2/2023. (II.17.) önkormányzati rendelet 16. mellékletében.
  4. a támogatási igény benyújtása: elsősorban elektronikus úton a tamogatas@mosonmagyarovar.hu e-mail címre nyújtható be, másodsorban papír alapon a Mosonmagyaróvári Polgármesteri Hivatal Önkormányzati Osztályára.
  5. a támogatási kérelem kötelező tartalma: támogatást igénylő szerv alap adatai (név, cím, adószám, számlaszám, képviselőjének neve), a támogatás célja, ideje, a támogatási igény összege – az előfinanszírozási igény megjelölésével, a támogatási célhoz kapcsolódó a támogatást igénylő által biztosított önerő, támogatás folyósításához kapcsolódó számlavezető pénzintézet és bankszámla szám megjelölése, valamint az Önkormányzat tulajdonában lévő ingatlan/helység bérletéhez kapcsolódó ajánlatának csatolása.
  6. a támogatási kérelmek benyújtása: 2023. szeptember 1-től szeptember 30-ig.
  7. a támogatási kérelmeket a Társadalmi Kapcsolatok Bizottság a soron következő ülésén bírálja el, legkésőbb 2023. október 31.
  8. támogatásban nem részesülhet az a pályázó, aki korábban kapott támogatással kapcsolatban elszámolási kötelezettségének maradéktalanul nem tett eleget.
  9. nem támogatható olyan pályázat, mely olyan cél megvalósítására került benyújtásra, amely 2023. évben már Mosonmagyaróvár Város Önkormányzata által egyéb támogatásban részesült, kivéve a részbeni támogatás esetét.
  10. a pályázó köteles elszámolni a nyújtott támogatásról annak felhasználását követő 30 napon belül, működési támogatás esetén legkésőbb 2024. február 28-ig a két- vagy háromoldalú támogatási szerződésben rögzítettek alapján.

Felelős: Dr. Árvay István polgármester

Határidők:

1. határozati pont vonatkozásában 2023. szeptember 30-ig
2. határozati pont vonatkozásában legkésőbb 2023. november 30.
3. és 4. határozati pontok vonatkozásában 2023. szeptember 30.

5. határozati pont vonatkozásában 2024. február 28.

2. NAPIRENDI PONT

**A szociális igazgatás és a szociális ellátások helyi szabályairól szóló önkormányzati rendelet módosítása**

(előterjesztés csatolva)

Dr. Árvay István polgármester: A Szociális és Esélyegyenlőségi Bizottság tárgyalta az előterjesztést és egyhangúlag támogatta.

Pausits István képviselő: Kormányhivatali ellenőrzés eredményeképp, törvényességi észrevétel, javaslat okán a rendelet 2. mellékletéből törölni szükséges a laktóz- és gluténmentes, cukros és egyéb diétás étrend plusz díjait.

Dr. Árvay István polgármester: Szavazásra bocsátja az előterjesztést.

*A Képviselő-testület 14 igen (egyhangú) szavazattal (minősített többséggel) az alábbi rendeletet alkotta:*

**22/2023. (VIII.21.) önkormányzati rendelet**

Mosonmagyaróvár Város Önkormányzat Képviselő-testülete a szociális igazgatás és a szociális ellátások helyi szabályairól szóló 4/2015. (II.27.) önkormányzati rendelet módosításáról szóló rendeletét megalkotta.

3. NAPIRENDI PONT

**A hulladékgazdálkodási közszolgáltatásról szóló önkormányzati rendelet hatályon kívül helyezése**

(előterjesztés csatolva)

Dr. Árvay István polgármester: A Gazdasági és Városüzemeltetési Bizottság megtárgyalta az előterjesztést, és egyhangúlag támogatta azt. Július 1-jétől életbe léptek új szabályok, az Mötv.-ből kikerült az önkormányzatok hulladékgazdálkodással kapcsolatos alapfeladata, és ez arra kötelezi az önkormányzatokat, hogy a meglévő rendeleteiket hatályon kívül helyezzék. Két ponton találkoznak a rendszerrel. A közterületekről el kell szállítani a hulladékot, erre megkötötték a szerződést, a Kisalföldi Kommunális Hulladékgazdálkodási Közszolgáltató Nonprofit Kft. látja el a feladatot. Ezek a költségek eddig a Városüzemeltető és Fenntartó Kft.-hez voltak beépítve. A MOHU MOL Hulladékgazdálkodási Zrt. önállóan szerződik a Kisalföldi Kft.-vel, és az önkormányzati költségvetésbe kerül át ennek a terhe. A jánossomorjai lerakó végpontként nincs kijelölve, ideiglenesen átrakóállomásként működik a telephely, a MOHU Zrt. nem kötött szerződést a Rekultív Magyarország Kft.-vel. Mosonmagyaróvárról Győrbe, Csorna környékéről Csérre szállítják a hulladékot. Csak ezzel a két lerakóval kötöttek szerződést. A Rekultív Kft.-nek viszont még 10 éve hátra lenne a hosszú távú lerakóüzemeltetési szerződéséből, lerakható hulladék nélkül, ami több jogi kérdést is fel fog vetni. A korábban megkötött szerződésekben benne van, hogy az önkormányzatoknak kötbért kell fizetni, ha nem a jánossomorjai depóba szállítják a hulladékot. A depó rekultivációja is lényeges kérdés lesz. A városi rendeletet most hatályon kívül kell helyezni, azon elemei, amik még szükségesek - így a közterületi hulladék felderítése, dokumentálása -, másik rendeletbe kerülnek átemelésre.

Szabó Miklós képviselő: Kérdezi, hogy változik-e a szemétszállítási díj fizetési rendje.

Dr. Árvay István polgármester: Tudomása szerint a lakosság felé marad ebben a formában, kéthavonta kapnak számlát, az első már meg is jött, az NHKV Zrt. küldte ki, de a MOHU Zrt.-nek kell fizetni. Díjemelés nem várható. Minden cégnek önállóan kell szerződnie, akinek kommunális hulladéka képződik.

Vida István képviselő: Kérdezi, hogy a Rekultív Kft.-vel miért nem kötöttek szerződést?

Dr. Árvay István polgármester: Az az országos trend, hogy minél kevesebb hulladékot kell a lerakóba szállítani. Megnézték, hogy országosan hogyan helyezkednek el a lerakók, és úgy döntöttek, hogy Győr-Moson-Sopron vármegyében nem fognak három lerakóval szerződni, csak kettővel. Magyarázatot nem küldtek hozzá. Jó lett volna, ha a Rekultív Kft.-vel is szerződnek. Szavazásra bocsátja az előterjesztést.

*A Képviselő-testület 14 igen (egyhangú) szavazattal (minősített többséggel) az alábbi rendeletet alkotta:*

**23/2023. (VIII.21.) önkormányzati rendelet**

Mosonmagyaróvár Város Önkormányzat Képviselő-testülete a hulladékgazdálkodási közszolgáltatásról szóló 56/2013. (XII. 18.) önkormányzati rendelet hatályon kívül helyezéséről szóló rendeletét megalkotta.

4. NAPIRENDI PONT

**Településrendezés: Mosonmagyaróvár településrendezési terveinek módosítása (2022/1) kapcsán az államigazgatási szervektől érkezett nyilatkozatok jóváhagyása**

(előterjesztés csatolva)

Dr. Árvay István polgármester: Az előterjesztést tárgyalta a Gazdasági és Városüzemeltetési Bizottság és egyhangúlag támogatta azt.

Kitley Tibor városi főépítész: A településrendezési tervek módosításához az állami szervektől érkeznek vissza a nyilatkozatok. 11 szervtől várják, 8 válaszolt. A Vas vármegyei erdészeti hatósággal volt egy hosszabb ügy, ők eredetileg nem járultak hozzá, hogy a Halászi út-Kálnoki úti belső tehermentesítő utat egy önkormányzati tulajdonú erdőterületen vigyék keresztül. Küldtek egy igazolást és egy tanulmányt arról, hogy ez egy közcélú fejlesztés, így a tanulmányhoz már hozzájárultak. Alapvetően mind a 8 nyilatkozatban jóváhagyták a módosítást, és javaslatok is érkeztek. Volt, amit figyelembe is vettek, nem tudják figyelembe venni viszont, hogy a nagysebességű vasútvonal nyomvonalát nagymértékben eltolták. Ezt nem tudják átvezetni jelenleg a településrendezési terven.

Vida István képviselő: Ez azt jelenti, hogy az eredeti nyomvonalhoz ragaszkodik a város?

Kitley Tibor városi főépítész: Azt veszik figyelembe, ami hivatalos és a vármegyei tervben van, nem pedig azt, amit javasoltak és egy hatástanulmány tartalmazza.

Dr. Árvay István polgármester: Szavazásra bocsátja az előterjesztést.

*A Képviselő-testület 14 igen (egyhangú) szavazattal az alábbi határozatot hozta:*

**145/2023. (VIII.20.) Kt. határozat**

Mosonmagyaróvár Város Önkormányzat Képviselő-testülete a város településrendezési eszközeinek 2022/1. számú módosítása során az államigazgatási szervektől érkezett nyilatkozatokkal kapcsolatban az alábbi döntést hozza:

1. A Győr-Moson-Sopron Vármegyei Kormányhivatal Állami Főépítészi Irodának a tervdokumentáció 8. pontjában szereplő, Móricz Zsigmond utcai módosítással kapcsolatos javaslatát – szükség esetén két önálló építési hely jelölését – nem támogatja. Az építési hely jelölése felesleges, az összevonni tervezett 336 és 340 helyrajzi számú ingatlan csak egy nyaktaggal csatlakozik, ami az átközlekedést biztosítja, így ez eleve két építési helyet eredményez az elő- és hátsókert betartásával. Az ingatlanok műemléki környezetben fekszenek, így beépítés esetén a területi tervtanács bírálja el a terveket.
2. A Győr-Moson-Sopron Vármegyei Kormányhivatal Állami Főépítészi Irodának a tervdokumentáció 10. pontjában szereplő, Aranyossziget utcai módosításnál külön építési övezet jelölésére vonatkozó javaslatát nem támogatja. Az érintett - LKE kertvárosi lakó építési övezetbe sorolt - telkeken a szomszédos telkeken már megkezdett beruházás folytatódna, telkenként két lakás építésével. A szabályozási előírások egységesek. A tervezett felmentés arra vonatkozik, hogy a 700 m2 alatti telkeken is lehessen két lakást építeni. Amennyiben új, LK kisvárosi lakó építési övezet kerülne kijelölésre, akkor korlátozni kellene a lakásszámot kettőben. A módosítás így egyszerűbb, a beépítési paraméterek és a lakásszám egyértelműen meghatározottak.
3. A Győr-Moson-Sopron Vármegyei Kormányhivatal Állami Főépítészi Irodának a tervdokumentáció 11. pontjában szereplő, a Gazdász utcai tömb feltárását biztosító új út kialakítására vonatkozó javaslatával - közforgalom számára megnyitott magánút helyett önkormányzati közút legyen jelölve - egyetért. Az egykori lakóingatlan telke jelenleg magánútként funkcionál, a módosítás tárgya, hogy ez közlekedési terület legyen. A szabályozási tervben az út II. rendű közterületként jelölendő, a magánút feliratot törölni kell.
4. A Győr-Moson-Sopron Vármegyei Kormányhivatal Állami Főépítészi Iroda nyilatkozatának II. pontjában felsorolt szöveges javításokat el kell végezni, a hiányokat pótolni kell a záró véleményezési dokumentáció összeállításánál. A nagysebességű vasútvonal tervezett új nyomvonalának átvezetését a településtervek következő módosításában kell szerepeltetni, mivel az alapvetően eltér a jelenlegitől.
5. A Fertő-Hanság Nemzeti Park Igazgatóságának a tervdokumentáció 6. pontjában szereplő, Mofém-telepi parkolók és garázssor kialakítására tett javaslata összhangban van a tervezett beépítéssel, a javaslatot elfogadja.
6. A további államigazgatási szervektől érkezett nyilatkozatok észrevételt, javaslatot nem tartalmaztak, így azokat elfogadja.
7. A Képviselő-testület felkéri a Polgármestert, hogy gondoskodjon a záró véleményezési tervdokumentáció összeállításáról, figyelemmel az elfogadott javaslatokra.

Felelős:    Dr. Árvay István polgármester

Határidő:  2023. augusztus 31.

5. NAPIRENDI PONT

**Hozzájárulás a Mosonmagyaróvár Duna – Liget lakópark és az 1401. sz. út közötti új út építéséhez kapcsolódó területszerzések lebonyolításához**

(előterjesztés csatolva)

Dr. Árvay István polgármester: Az előterjesztést tárgyalta a Gazdasági és Városüzemeltetési Bizottság, s egyhangúlag támogatta. A következő évek nagy építési beruházása a Kiserdő hídtól a Feketeerdei útig, Rajkai útig, Levéli útig, az északi tehermentesítő út vonalán tehermentesítés kiépítése. Ehhez kisajátításokat kell végrehajtani a Liget lakópark környékén. Volt, aki átadta, de sokan nem. Ez nem beépítésre szánt terület, hanem külterületi szántó. Vélhetően közigazgatási eljárás keretében fog az ügy tovább zajlani. Ez egy nagyon komoly beruházás, de ez az egyetlen módja, hogy az északról jövő hatalmas forgalmat valahogy a városi utakon kívülre tereljék. Ezt előbb-utóbb mindenképp meg kell építeni.

Szabó Miklós képviselő: Kérdezi, hogy a népszámlálással kapcsolatban vannak-e adatok.

Dr. Árvay István polgármester: Igen, a lakásszám jelentősen növekedett, lakosságszám szinte semmit.

Szabó Miklós képviselő: Több város is ugyanebben a cipőben jár - Sopron, Kőszeg, Szombathely -, hogy valójában jóval magasabb a lakosságszám, mint amit a statisztikai adatok mutatnak, így a városokra nagyrészt a teher zúdul csak. Össze kellene fogni ezeknek a városoknak, és a Parlament felé fordulni, törvénymódosítással elérni, hogy a bejelentkezési kötelezettségnek eleget tegyenek. Az előterjesztéssel kapcsolatban megjegyzi, hogy a beruházás nem kifejezetten a város, hanem elsősorban az ingatlanfejlesztő érdeke. Kérdezi, hogy ezeken a területeken van-e ingatlanfejlesztőknek területe, és hogy ezeknek az árát az ingatlanfejlesztőkkel kifizetteti-e a város.

Dr. Árvay István polgármester: Ez egyelőre külterületi szántó, itt ingatlanfejlesztő nincs. Az ingatlanfejlesztők a Liget lakópark fejlesztésekor a rájuk eső részt leadták. Amit most ki akarnak sajátítani, az teljes egészében magánszemélyeknél van. Ha ott ingatlanfejlesztésre kerül sor, akkor a kivitelezés költségei kerülnek átterhelésre.

Szabó Miklós képviselő: Kérdezi, hogy a Halászi út, Duna lakóparkos körforgalom mikorra várható.

Dr. Árvay István polgármester: Várhatóan jövő évben elkezdődik.

Vida István képviselő: A bevezető úton a fásítás nagyon szép, de van ott egy terület, ami nagyon elhanyagolt. Mikor fogják rendbe tenni?

Dr. Árvay István polgármester: Reméli, hogy a tulajdonos mihamarabb észreveszi és gondoskodik a rendbetételről. Szavazásra bocsátja az előterjesztést.

*A Képviselő-testület 14 igen(egyhangú) szavazattal az alábbi határozatot hozta:*

**146/2023. (VIII.20.) Kt. határozat**

1. Mosonmagyaróvár Város Önkormányzat Képviselő-testülete hozzájárul ahhoz, hogy a Pro Pervium Mérnöki Iroda Kft. (székhelye: 9025 Győr, Bercsényi liget 26/A/6.) által készített **Mosonmagyaróvár Duna - Liget lakópark és az 1401. számú út között új út és körforgalmi csomópont építése megnevezésű terv megvalósításához kapcsolódóan az Önkormányzat vételi ajánlatot tegyen az útépítéssel érintett ingatlanok tulajdonosai részére, továbbá az útépítéssel érintett ingatlanok / ingatlanrészek megszerzése érdekében a szükséges intézkedéseket megtegye.**
2. A Képviselő-testület felhatalmazza a Polgármestert, hogy az 1) pont szerinti ingatlanokra vonatkozóan a vételi ajánlat elfogadása esetén a kisajátítást helyettesítő adásvételi szerződéseket aláírja, az eljáráshoz kapcsolódó további jognyilatkozatokat megtegye, valamint - szükség esetén - a kisajátítási eljárás megindítását kezdeményezze, a kisajátítási eljáráshoz kapcsolódó minden jognyilatkozatot megtegyen.
3. A Képviselő-testület a tulajdonába kerülő ingatlanokat a forgalomképtelen törzsvagyon körébe sorolja.
4. A Képviselő-testület megállapítja, hogy az 1. pont szerinti ingatlanok megszerzéséhez szükséges fedezet az Önkormányzat 2023. évi költségvetésében költségvetés módosítást követően rendelkezésre áll, mely módosítás a ***„Javaslat a 2023. évi költségvetés módosítására (augusztus)” előterjesztés részét képezi***.

**Felelős:** Dr. Árvay István polgármester

**Határidő:** 2023. augusztus 31. az 1. és 4. pont vonatkozásában

értelemszerűen a 2. és 3. pont vonatkozásában

6. NAPIRENDI PONT

**Mosonmagyaróvár, Fő u. 13. szám alatti ingatlan értékesítésére érkezett vételi ajánlat** (előterjesztés csatolva)

Dr. Árvay István polgármester: Az előterjesztést tárgyalta a Gazdasági és Városüzemeltetési Bizottság és egyhangúlag támogatta azt. Két eredménytelen licit után a Movinnov Kft. lesz a vevő, ők ezt befejezik, használatbavételéről ők gondoskodnak. Szavazásra bocsátja az előterjesztést.

*A Képviselő-testület 14 igen (egyhangú) szavazattal (minősített többséggel) az alábbi határozatot hozta:*

**147/2023. (VIII.20.) Kt. határozat**

* + - 1. Mosonmagyaróvár Város Önkormányzat Képviselő-testülete elfogadja a MOVINNOV Befektetési Innovációs és Szolgáltató Korlátolt Felelősségű Társaság (székhely: 9200 Mosonmagyaróvár, Szent István király út 122.;cégjegyzékszám:08-09-002816; a továbbiakban: MOVINNOV Kft.) vételi ajánlatát a **Mosonmagyaróvár belterület 272/1 helyrajzi szám** alatti, kivett lakóház, udvar, gazdasági épület megnevezésű, 655 m2 térmértékű, nettó 206.500.000,- Ft forgalmi értékű ingatlanra vonatkozóan.

1. A Képviselő-testület felkéri a Polgármestert, hogy a testület döntéséről a MOVINNOV Kft.-t értesítse.
2. A Képviselő-testület felkéri a Polgármestert, hogy az értékesítést megelőzően a rendeltetésmód változást a területileg illetékes földhivatalhoz benyújtsa.
3. A Képviselő-testület felhatalmazza a Polgármestert, hogy a MOVINNOV Kft. ajánlattevőjével az adásvételi szerződés megkötésre kerüljön, továbbá a jogügylet során teljes jogkörben eljárjon, illetőleg valamennyi jognyilatkozatot megtegyen.

**Felelős:** Dr. Árvay István polgármester

Pollhammer Jenő ügyvezető (MOVINNOV Kft.)

**Határidő:** 2023. december 31.

7. NAPIRENDI PONT

**Utólagos tájékoztatás a 8. számú vegyes fogorvosi körzet bérleti szerződésének megkötéséről**

(előterjesztés csatolva)

Dr. Árvay István polgármester: A Szociális és Esélyegyenlőségi Bizottság megtárgyalta az előterjesztést, és egyhangúlag támogatta azt.

Pausits István képviselő: Az EgoDental Kft.-vel, dr. Herczeg Csaba fogorvossal a szerződés lejárt. A megállapodás újra megkötésre került a feladatellátási szerződéses jogviszony fennállásáig, s rögzítették, hogy a röntgenberendezéssel együtt adják bérbe az ingatlant.

Dr. Árvay István polgármester: Szavazásra bocsátja az előterjesztést.

*A Képviselő-testület 14 igen (egyhangú) szavazattal az alábbi határozatot hozta:*

**148/2023. (VIII.20.) Kt. határozat**

Mosonmagyaróvár Város Önkormányzat Képviselő-testülete az Önkormányzat és az EgoDental Egészségügyi, Kereskedelmi és Szolgáltató Korlátolt Felelősségű Társaság között a 8. számú vegyes fogorvosi körzet bérleti szerződésének megkötésére vonatkozó – előterjesztés szerinti – utólagos tájékoztatást tudomásul veszi.

8. NAPIRENDI PONT

**Alapítványok támogatása**

(előterjesztés csatolva)

Dr. Árvay István polgármester: A Pénzügyi és Ügyrendi Bizottság megtárgyalta az előterjesztést, és egyhangúlag támogatta azt. A "Gondoskodás" Alapítványt és a "KÜHNE FÚVÓSZENEKARÉRT" Alapítványt érinti a támogatás. Szavazásra bocsátja az előterjesztést.

*A Képviselő-testület 14 igen (egyhangú) szavazattal az alábbi határozatot hozta:*

**149/2023. (VIII.20.) Kt. határozat**

1. Mosonmagyaróvár Város Önkormányzat Képviselő-testülete hozzájárul, hogy az Önkormányzat 2023. évi költségvetésében megnevezett választókerületi keret-támogatás terhére kerüljön kifizetésre
2. a "Gondoskodás" Alapítvány részére a fogyatékossággal élő fiatalok és támogatóik számára szervezett ünnepség költségeihez való hozzájárulásra 100.000 Ft;
3. a "KÜHNE FÚVÓSZENEKARÉRT" Alapítvány részére eszközbeszerzés (hangszer, egyenruha, egyéb felszerelés), hangszerjavítás, fellépésekre való elutazás finanszírozásához, kommunikációs költségekhez való hozzájárulásra 100.000 Ft.
4. Támogatási szerződés kizárólag azon alapítvánnyal kerül megkötésre, amely átlátható szervezetnek minősül.

Felelős: Dr. Árvay István polgármester

Határidő: folyamatos 2023. december 31-ig

Dr. Árvay István polgármester: Megköszönte a részvételt, a Képviselő-testület rendkívüli, nyilvános ülését 14:40 órakor bezárta.

A Képviselő-testület zárt ülésen folytatta munkáját.

K.m.f.

Dr. Árvay István Fehérné dr. Bodó Mariann

polgármester címzetes főjegyző